
Tavana Perhoslehto omavalvonnan seurantaraportti 
1.5.2026-31.8.2026


Omavalvontasuunnitelmamme on julkaistu Tavanan verkkosivuilla. Tällä seurantaraportilla julkistamme omavalvonnan toteutumiseen, valvonnan havaintoihin ja kehittämistarpeisiin liittyviä huomioita ja toimenpiteitä.

Omavalvontasuunnitelmamme mukaisen toiminnan toteutumista seurataan ja arvioidaan muun muassa säännöllisillä johtamiskeskusteluilla, poikkeamien seurannalla, auditoinneilla, asiakas- henkilöstö-, läheis- ja tilaajakokemuksen mittaamisella.

Tämä raportti kuvaa omavalvontasuunnitelmamme toteutumista, toiminnassamme havaittuja kehittämistarpeita ja jo aloitettuja kehittämistoimenpiteitä ajalla 1.5.2026-31.8.2026.


1. Asiakaskokemus ja osallisuus 

Asiakkaillamme on useita haasteita yhteiskuntaamme osalliseksi pääsemisessä. Heidän aistivammansa (kuurous tai huonokuuloisuus tai kuurosokeus) jättää heidät usein tiedon ja uutisten ulkopuolelle. Ja tämän lisäksi meidän asiakkaidemme pari suurinta syytä tähän on siinä, että suurin osa heistä ei ole syntynyt Suomessa, monen syntymämaassa on ollut hyvin erilainen kulttuuri ja yhteiskuntajärjestelmä, ja he kuuroina ja luku- ja kirjoitustaidottomina jäävät paitsi tiedosta yhteiskunnastamme ja sen toimintatavoista.  Asiakaspalvelumme arjessa viittomakielisten asiakkaidemme osallisuuden vahvistaminen yhteiskunnassamme ja myös asiakkaamme omassa lähiympäristössään on tärkeä tehtävämme, ja usein asiakkaalle juuri asiakkaan osallisuuden mahdollistamiseen meidän palvelumme on myönnetty sosiaalitoimesta.

Asiakkaillemme pyrimme järjestämään osallisuuden kokemuksia myös omassa palvelutuotannossamme ja mahdollisuuden vaikuttaa palveluidemme kehittämiseen. Asiakastyytyväisyyskyselymme toteutettiin toukokuussa ja siitä saimme tulokset kesäkuun alussa. Valtaosa asiakkaistamme tarvitsee tukea ja apua asiakaskyselyyn vastaamisessa kielitaito-ongelmien vuoksi. Järjestimme heille tätä apua palkkaamalla tehtävään sijaistyövoimaa. Asiakastyytyväisyyskyselyn tulokset pääsemme käsittelemään koko henkilökunnan kanssa vasta kesälomien jälkeen syksyllä. Raportoimme tuloksista seuraavassa omavalvonnan seurantaraportissa.  

Asiakkaidemme asiakastyytyväisyyden kokemuksessa suuressa roolissa on aina ollut se, kokevatko asiakkaamme henkilökuntamme osaamisen sosiaali- ja terveydenhuollon asioinneissa hyväksi. Sosiaali- ja terveyspalveluiden, sosiaalietuuksien ja niihin hakeutumiseen liittyvää osaamista ei alan koulutuksessa saa riittävästi, vaan käytännön työ opettaa työntekijää. Henkilökunnallamme on pitkä kokemus sosiaalialalla työskentelystä ja sen kautta osaamista. Nyt kesällä 2026 vakinaisen henkilöstön vuosiloman sijaisena toimi pitkään meillä muissa sijaisuuksissa työskennellyt työntekijä, joten osaavaa palvelua asiakkaamme ovat saaneet myös kesälomien aikana. 

Ryhmätoimintaa järjestämme asiakkaille edelleen perjantaisin ja tämän lisäksi kerran kuukaudessa teemaryhmiä. Teemaryhmän puitteissa asiakasryhmämme on viettänyt yhteistä vappua, käyneet retkellä Kuusijärvelle, missä oli mahdollista osallistua uintiin kylmässä keväisessä järvessä ja saunomiseen. Kesän lämmetessä tehtiin retki Helsingin uimarannalle ja toinen retki Suomenlinnaan. Vantaan kuurojen seurakunnan kanssa olemme aina tehneet yhteistyötä ja nyt yhteistyönä suunniteltiin elokuinen retkipäivä. Asiakkaamme esittivät omia ideoitaan retkikohteen valintaan ja valituksi tuli Hämeenlinna. 


2. Toiminnan laadun arviointi

Seurantajakson aikana 1.5.-31.8.2026 Perhoslehdossa varmistettiin ja arvioitiin palvelutuotantomme laatua monella tavalla. Useita toimintamme suunnitelmia tarkasteltiin ja päivitettiin, kuten omavalvonta- ja lääkehoitosuunnitelmaamme ja poistumisturvallisuusselvitystä. Kanta-palveluun siirtymistä valmistelimme ajoissa osallistumalla eri hyvinvointialueiden tiedotustilaisuuksiin, hankkimalla ammattikortit , kouluttautumalla Kanta-kirjaamiseen ja päivittämällä tietoturvaosaamisemme. Omalle kirjaamisvalmentajallemme raportoimme kattavasti asiakastyön kirjaamisen tilanteestamme ja mitä ohjausta siihen tarvitsemme tulevaisuudessa. 

Vantaan ja Keravan hyvinvointialue (VAKEHYVA) ja Länsi-Uudenmaan hyvivointialue (LUVN) toteuttivat yhteisen valvonta- ja ohjauskäynnin Tavana Perhoslehdossa elokuussa. Valvonnan suorittajat ilmaisivat, että ovat tyytyväisiä palvelumme laatuun ja toimintamme ansaitsee heidän luottamuksensa. Jäämme odottamaan heidän raporttiaan käynnistä. Keskustelussa nousi pari toiminnan terävöittämisen paikkaa. Aloimme korjaamaan näitä heti valvonta- ja ohjauskäynnin jälkeen. Nämä liittyivät sijaistemme asiakastyön kirjaamisen toteuttamiseen ja muistutamme henkilökuntaamme välttämään liikaa asiakkaan puolesta tekemistä (esim. asiakkaamme kielitaidottomuuden vuoksi henkilökunta liian usein kirjoittaa asiakkaan puolesta asioiden hoidon yhteydessä). 

Henkilökunnan yhteisessä kehittämispäivässä teimme toimintamme riskien arvioinnin, riskeille toimenpidesuunnitelman ja käsittelimme henkilöstökyselyn tulokset. Keskustelimme eniten mm. ajoittaisista ristiriidasta asiakkaan sosiaalityöntekijöiden asettamien palvelun tavoitteiden, asiakkaan sitoutumisessa näihin tavoitteisiin vs asiakkaan itsensä tärkeämmiksi nostamansa tavoitteet. Ja keskusteluun nousi myös tiedon siirtymiseen liittyvä riski viittomakielisessä tulkkaustilanteessa (henkilöstömme kokee, että Kelan tulkkauspalvelun laatu on laskenut entisestään). Henkilöstötyytyväisyyskyselyn tuloksista saimme todeta, että Perhoslehdon henkilöstö työskentelee Tavanan arvojen mukaisesti 100%:sesti ja he kokevat tekevänsä merkityksellistä työtä. Huonoimman arvosanan (3.7, asteikolla 1-5, missä numero 5 on paras arvosana) sai henkilökuntamme arvio siitä, saavatko asiakkaat tarpeidensa mukaista palvelua. Tässä kysymyksessä henkilöstömme on miettinyt kuitenkin sitä, saavatko asiakkaamme hyvinvointialueensa myöntämänä riittävän määrän palvelua. Tässä korostuu meidän henkilökuntamme tärkeä rooli asiakkaan palveluntarpeiden raportoinnissa tilaajalle. Kirjauksissamme tulee näkyä paremmin, jos asiakas ei pärjää hänelle myönnetyn palvelumäärän turvin. 

Seurantajakson aikana olemme laatineet tavallista enemmän poikkeamaraportteja. Lisääntynyt määrä johtuu siitä, että henkilöstöämme on enemmän koulutettu poikkeamien havaitsemiseen. Yksi poikkeamista liittyi lääkehoidossa tapahtuvaan poikkeamaan. Lääkehoitosuunnitelmassamme on kuvaus, miten lääkehoitoa tulee toteuttaa, ja nyt oli paikallaan henkilökunnan kanssa kerrata ohjeistuksemme. Pari muuta poikkeamaa liittyi asiakkaidemme palveluiden katkeamiseen hyvinvointialueen päätöksenteon viivästyessä ja siitä aiheutuneeseen vahinkoon asiakkaidemme elämässä. 

Kirjasimme myös yhden tuetun asumisen asiakkaamme läheisiltä tulleen reklamaation. Läheiset toivoivat Perhoslehdon henkilökunnalta vahvempaa seurantaa ja ohjausta asiakkaamme erääseen vapaa-ajan tapahtumaan. Asiakkaan, tämän läheisten ja vammaispalveluiden sosiaalityöntekijän kanssa on sovittu syksylle yhteinen palaveri, minkä tuloksena toivon mukaan muodostuu läheisten ja asiakkaan välille sopimus siitä, miten kyseisessä tilanteessa asiakkaan tulisi toimia ja mihin asiaan asiakas tarvitsee Perhoslehdon henkilöstön tukea. Palaverin tavoite on myös selventää omaisille tuetun asumisen palvelun tarkoitus ja että asiakkaamme (heidän läheisensä) on aktiivinen toimija omassa elämässään (ohjaustyömme asiakkaan kanssa ei ole valvontaa, rajoittamista tai asiakkaan asioista päättämistä). 

3. Henkilöstötilanne

Henkilöstötilanne on ollut Perhoslehdossa vakaa edelleen. Vastaava ohjaajamme palasi takaisin töihin huhtikuun 2026 alussa oltuaan pitkään poissa. Hänen perehdytykselleen varattiin runsaasti aikaa. Hän suoritti myös koulutuksia, jotka poissaolon vuoksi on jäänyt suorittamatta.  

Vuoden 2026 alusta saakka ja vielä kesälläkin henkilökunnalla oli useita koulutuksia, kuten aiemmin mainitut tietoturvaan, Kanta-kirjaamiseen ja poikkeamien tunnistamiseen liittyvät koulutukset. Osalla henkilökunnastamme lääkehoitoon liittyvät luvat tulee uusia vuodenvaihteen loppuun mennessä. Heistä osa aloitti jo kertaamaan asioita lääkehoidon tenttejä varten.

Henkilöstömme työnohjaajan tapaamiset ovat olleet antoisia. Työnohjaus jäi tauolle kesälomien ajaksi. Jatkamme työnohjauksia taas myöhemmin syksyllä.  

Osallistuimme koko henkilöstön voimin Liikkuva Tavana – työpajaan. Siellä ideoimme työpäiviimme enemmän liikuntaa, mutta eniten meillä korostui kuitenkin hyvän työilmapiirin ja työssä viihtymisen teemat. Ideoimme liikuntamahdollisuuksia ja sitä, miten voimme työkaveria ilahduttaa ja tuoda hyvää mieltä työpäiviimme. Projekti päättyi keväällä, kun viimeinen työpajamme oli toukokuussa. 


4. Onnistumiset

Vuoden 2026 alku on ollut ahkeraa kouluttautumista, kehittämistä ja uuden opettelua. Näistä lukuisista tehtävistä olemme selviytyneet hyvin. Olemme pysyneet aikataulussa ja jokainen on tehnyt oman osansa näiden onnistumisten eteen. Tästä ”ruuhkasta” huolimatta palvelutuotantomme asiakkaille on ollut sujuvaa ja asiakkaamme saavat sen palvelun, mitä he tarvitsevat ja mitä hyvinvointialueet ovat halunneet asiakkaille tilata.

Perheille suunnatun palvelumme (viittomakielinen tehostettu perhetyö ja lapsiperheiden kotipalvelu) asiakasmäärä on nousussa. Keväällä tämän palvelumme olemassaolosta tiedotimme eri tahoille, ja nyt tunnettavuutemme on lisääntynyt ja kyseistä palvelua meiltä kysytään. Tunnistamme näiden palveluiden tuottamisessa henkilökunnan kouluttamisen tarpeet.

Onnistumisemme mitattiin myös edellä mainitussa hyvinvointialueiden valvonta- ja ohjauskäynnillä saamamme hyvän palautteen muodossa. Valvojien mukaan toimintamme täyttää laadulle asetetut kriteerit, joskin pientä korjausta pariin asiaan tulee tehdä. 


5. Kehittämissuunnitelmat

Edellisissä kappaleissa on kerrottu kehittämistoimenpiteistämme, joita nousi valvonta- ja ohjauskäynnillä. Niiden eteenpäin viemisen aloitimme heti elokuussa, mutta nyt syksyllä tämä työ vielä jatkuu. Eli sijaistyövoimamme asiakastyön kirjaamista vahvistamme ja luomme siihen toimintatavan. Toiseen kehittämistehtävään paneudumme lokakuussa henkilöstömme kehittämispäivässä. On noussut tarve laatia asiakkaillemme ohjeistus palvelumme prosesseihin liittyen. Ohjeistuksessa kertaamme mm. mitä palvelussamme ohjaustyö (tuetun asumisen palvelu ja viittomakielinen palveluohjaus) pitää sisällään – ohjaamme, tuemme ja valmennamme asiakasta itsenäisesti hoitamaan asioitaan. Asiakas palvelussamme on aktiivinen toimija omien asioidensa hoidossa. Ja ohjeeseen kirjaamme myös sen, että asiakaspalvelun päätteeksi raportointi tehdään yhdessä asiakkaan kanssa. Nämä asiat on henkilöstöllemme selviä, mutta moni asiakkaistamme ei ole sisäistänyt palvelun tarkoitusta ja esim. raportoinnin merkitystä ja ohjeistusta. 
Nyt seuraavan jakson aikana alkaa toiminnassamme myös henkilöstön lääkelupien uusimisia ja Kanta-kirjaamiseen liittyen asiakkaiden palveluiden toteuttamissuunnitelmien siirrot Kanta-palvelun lomakkeisiin. 

